****

**วาระการประชุมเกษตรอำเภอ สำนักงานเกษตรจังหวัดแพร่ (Monthly Meeting : MM)**

**ครั้งที่ 3/2564**

**ณ ห้องประชุมสำนักงานเกษตรจังหวัดแพร่**

**วันที่ 29 ธันวาคม 2563**

**---------------------------------------------------**

**รายชื่อผู้เข้าประชุม**

1. นายประภาส สานอูป หัวหน้ากลุ่มส่งเสริมและพัฒนาการผลิต รักษาราชการ

ในตำแหน่ง เกษตรจังหวัดแพร่

2. นายสมเกียรติ ทะฤาษี หัวหน้ากลุ่มอารักขาพืช

3. นางอุมาวลี ใจเอื้อ เกษตรอำเภอเมืองแพร่ รักษาการในตำแหน่ง

หัวหน้ากลุ่มส่งเสริมและพัฒนาเกษตรกร

4. นางสาวนงเยาว์ แก้ววิเศษ นักวิชาการส่งเสริมการเกษตรชำนาญการ รักษาการ

ในตำแหน่ง หัวหน้ากลุ่มยุทธศาสตร์และสารสนเทศ

5. นางกัญจนา สอนอุ่น หัวหน้าฝ่ายบริหารทั่วไป

6. นายศุภมิตร อินต๊ะ เกษตรอำเภอสูงเม่น

7. นายสำรง สายสุยะ เกษตรอำเภอเด่นชัย

8. นายภูเบศ สิริธราพงศ์ เกษตรอำเภอร้องกวาง

9. นางหนึ่งฤทัย กองนำ เกษตรอำเภอสอง

10. นายสำรวย ปัทม์ธรรม เกษตรอำเภอลอง

11. นายธเนศพล วงศ์เจริญ เกษตรอำเภอวังชิ้น

12. นางพนัชกร จันทร์ทวี เกษตรอำเภอหนองม่วงไข่ รักษาการในตำแหน่ง

เกษตรอำเภอเมืองแพร่

13. นางสุเมธา คาระโก นักวิชาการส่งเสริมการเกษตรชำนาญการพิเศษ

รักษาการในตำแหน่ง เกษตรอำเภอหนองม่วงไข่

**รายชื่อผู้ไม่เข้าประชุม**

- ไม่มี –

**รายชื่อผู้เข้าร่วมการประชุม**

1. นายตุลย์ แก่นหอม นักวิชาการส่งเสริมการเกษตรชำนาญการ

2. นางสาวสริญญา ภูมิภู นักวิชาการส่งเสริมการเกษตรชำนาญการ

3. นายรุติวสันต์ ส่างสวัสดิ์ นักวิชาการส่งเสริมการเกษตรชำนาญการ

4. นางลัดดาวัลย์ พรวญหาญ นักวิชาการส่งเสริมการเกษตรชำนาญการ

5. นายชูพงษ์ ธนะไพศาขมาส นักวิชาการส่งเสริมการเกษตรชำนาญการ

6. นายกฤษฎายุ วันดี นักวิชาการส่งเสริมการเกษตรชำนาญการ

7. นายวัชระ อินโองการ นักวิชาการส่งเสริมการเกษตรปฏิบัติการ

8. นายณัฐพงศ์ วงศ์สายแก้ว นักวิชาการส่งเสริมการเกษตรปฏิบัติการ

9. นางสาวจีรนันท์ ตันหล้า นักวิชาการส่งเสริมการเกษตรปฏิบัติการ

10. นายสุรเชษฐ์ พินทรากุล นักวิชาการส่งเสริมการเกษตรปฏิบัติการ

11. ว่าที่ร้อยตรีหญิง พัชรินทร์ สอนปันดิ นักวิชาการส่งเสริมการเกษตรปฏิบัติการ

12. นางแววตา โสภารัตนากูล เจ้าพนักงานการเงินและบัญชีชำนาญงาน

13. นางขวัญณภัทร กาศวิเศษ เจ้าพนักงานธุรการชำนาญงาน

**เริ่มการประชุมเวลา 13.30 น.**

**ระเบียบวาระที่ 1 วาระประธานแจ้งให้ทราบ**

* 1. **งานกรมส่งเสริมการเกษตร**

- ไม่มีวาระแจ้ง -

**1.2 งานส่งเสริมการเกษตรภาคเหนือ**

- ไม่มีวาระแจ้ง -

**1.3 เรื่องจากการประชุมหัวหน้าส่วนราชการจังหวัดแพร่**

- ไม่มีวาระแจ้งเนื่องจากการประชุมเลื่อนไปเป็นวันที่ 30 ธันวาคม 2564 เวลา 08.30 น.

**1.4 เรื่องอื่นๆ**

**-** สถานการณ์การระบาดระลอกใหม่ของโรคติดเชื้อไวรัสโคโรนา 2019 (โควิด 19) ในประเทศไทย ขอให้ทุกท่านติดตามสถานการณ์อย่างต่อเนื่องและให้วางแผนเตรียมความพร้อมในการปฏิบัติตามมาตรการ ของจังหวัดแพร่และกรมส่งเสริมการเกษตร ในกรณีพบการติดเชื้อภายในจังหวัดแพร่

**มติที่ประชุม รับทราบ**

**ระเบียบวาระที่ 2 วาระรับรองรายงานการประชุมครั้งที่ 2/2564 เมื่อวันที่ 30 พฤศจิกายน 2563**

**มติที่ประชุม รับรองรายงานการประชุมฯ**

**ระเบียบวาระที่ 3 วาระสืบเนื่อง**

**3.1 ผลการเบิกจ่ายงบประมาณ ปี 2564 (กลุ่มยุทธศาสตร์และสารสนเทศและฝ่ายบริหารทั่วไป)**

(1) งบประมาณกรมส่งเสริมการเกษตร ณ วันที่ 29 ธันวาคม 2563 ได้รับการจัดสรรงบประมาณ 7,855,923 บาท ผลการเบิกจ่าย 2,547,834 บาท คิดเป็นร้อยละ 32.43

(2) งบประมาณพัฒนาจังหวัดแพร่ ได้รับการจัดสรรงบประมาณ จำนวน 2 โครงการ 2 กิจกรรม งบประมาณ2,000,000 บาท ยังไม่มีการเบิกจ่ายงบประมาณ

(3) งบประมาณกลุ่มจังหวัดภาคเหนือตอนบน 2 ได้รับการจัดสรรงบประมาณ จำนวน 2 โครงการ 5 กิจกรรม งบประมาณ 5,020,000 บาท ยังไม่มีการเบิกจ่ายงบประมาณ

(4) งบประมาณตาม พ.ร.ก. ให้อำนาจกระทรวงการคลังกู้เงินเพื่อแก้ไขปัญหา เยียวยา และฟื้นฟูเศรษฐกิจและสังคมที่ได้รับผลกระทบจากสถานการณ์การระบาดของโรคติดเชื้อไวรัสโคโรนา 2019 ได้รับการจัดสรรจำนวน 1 โครงการ งบประมาณ 2,921,160 บาท ผลการเบิกจ่าย 435,200 บาท คิดเป็นร้อยละ 14.90

**มติที่ประชุม รับทราบ ภายในไตรมาสที่ 1 สำนักงานเกษตรจังหวัดแพร่ คาดว่าจะสามารถเบิกจ่ายงบประมาณได้ตามเป้าหมายของกรมส่งเสริมการเกษตร ขอให้ทุกกลุ่มและอำเภอ (1) เร่งรัดการเบิกจ่ายงบประมาณในไตรมาสที่ 2 ให้ได้ร้อยละ 55 (2)ให้หน่วยงานที่เกี่ยวข้องเริ่มเบิกจ่ายงบลงทุนให้แล้วเสร็จโดยเร็ว โดยเฉพาะงบกลุ่มจังหวัดภาคเหนือตอนบน 2 (3)ให้ทุกกลุ่มและอำเภอเตรียมวางแผนการรับงบประมาณ ในส่วนของงบประมาณตาม พ.ร.ก. ให้อำนาจกระทรวงการคลังกู้เงินเพื่อแก้ไขปัญหา เยียวยา และฟื้นฟูเศรษฐกิจและสังคมที่ได้รับผลกระทบจากสถานการณ์การระบาดของโรคติดเชื้อไวรัสโคโรนา 2019 ซึ่งจะ อนุมัติโครงการและงบประมาณมาเรื่อยๆ ในปีงบประมาณนี้**

**ระเบียบวาระที่ 4 วาระเพื่อทราบ**

**4.1 ฝ่ายบริหารงานทั่วไป** นางกัญจนา สอนอุ่น หัวหน้าฝ่ายบริหารทั่วไป แจ้งวาระงานที่เกี่ยวข้องดังนี้

**4.1.1 งานบริหารบุคลากร**

(1) คำสั่งกระทรวงเกษตรและสหกรณ์ ที่ 1417/2563 ลงวันที่ 9 ธันวาคม 2563 เรื่อง ย้ายข้าราชการ โดยให้ นายสมมารถ สยมภาค ตำแหน่งเกษตรจังหวัดแพร่ (ผู้อำนวยการเฉพาะด้านวิชาการส่งเสริมการเกษตร) ประเภท อำนวยการระดับสูง ให้ย้ายไปดำรงตำแหน่ง เกษตรจังหวัดลำปาง (ผู้อำนวยการเฉพาะด้านวิชาการส่งเสริมการเกษตร) ประเภท อำนวยการระดับสูง

(2) คำสั่งกรมส่งเสริมการเกษตร ที่ 1696/2563 ลงวันที่ 1 ธันวาคม 2563 เรื่อง ย้ายข้าราชการ โดยให้ นางสาวกรรณิการ์ ตันมาลาภรณ์ ตำแหน่ง นักวิชาการส่งเสริมการเกษตรปฏิบัติการ ประเภท วิชาการ สังกัด สำนักงานเกษตรอำเภอเมืองแพร่ จังหวัดแพร่ ช่วยราชการกลุ่มส่งเสริมและพัฒนาเกษตรกร สำนักงานเกษตร จังหวัดแพร่ ให้ย้ายไปดำรงตำแหน่ง นักวิชาการส่งเสริมการเกษตรปฏิบัติการ ประเภท วิชาการ สำนักงานเกษตรอำเภอ ทุ่งหัวช้าง จังหวัดลำพูน

(3) คำสั่งกรมส่งเสริมการเกษตร ที่ 1829/2563 ลงวันที่ 21 ธันวาคม 2563 ให้ข้าราชการย้ายสลับข้ามหน่วยงาน ได้แก่ นางมลฑริกา พากเพียร นักวิชาการส่งเสริมการเกษตรชำนาญการ ประเภท วิชาการ กลุ่มส่งเสริม และพัฒนาเกษตรกร สำนักงานเกษตรจังหวัดแพร่ ให้ย้ายสลับกับ นายบุญช่วย อุดคำมี นักวิชาการส่งเสริมการเกษตรปฏิบัติการ ประเภท วิชาการ สำนักงานเกษตรอำเภอแม่ทะ จังหวัดลำปาง

(4) คำสั่งกรมส่งเสริมการเกษตร ที่ 1855/2563 ลงวันที่ 22 ธันวาคม 2563 เรื่องเลื่อนข้าราชการ ได้แก่ นายณรงค์ ทาขาว นักวิชาการส่งเสริมการเกษตรชำนาญการ ประเภท วิชาการ สำนักงานเกษตรอำเภอสอง ได้เลื่อนตำแหน่งเป็น นักวิชาการส่งเสริมการเกษตรชำนาญการพิเศษ ประเภท วิชาการ สังกัด สำนักงานเกษตรอำเภอสอง จังหวัดแพร่

(5) คำสั่งกรมส่งเสริมการเกษตร ที่ 1787/2563 ลงวันที่ 14 ธันวาคม 2563 เรื่อง เลื่อนข้าราชการ ได้แก่ นางสาวสุวรรณา จักร์สอน เจ้าพนักงานธุรการปฏิบัติงาน ประเภท ทั่วไป สำนักงานเกษตรอำเภอสอง ได้เลื่อนตำแหน่งเป็น เจ้าพนักงานธุรการชำนาญงาน ประเภททั่วไป สังกัด สำนักงานเกษตรอำเภอสอง จังหวัดแพร่


(6) คำสั่งจังหวัดแพร่ ที่ .........../2563 ลงวันที่ ........ ธันวาคม 2563 เรื่อง ข้าราชการขอลาออก จากราชการ จำนวน 1 ราย ได้แก่ นางสาววรพินทร์ ศรีใจอินทร์ นักวิชาการส่งเสริมการเกษตรปฏิบัติการ สำนักงาน เกษตรอำเภอสอง ขอลาออกจากราชการ เพื่อไปประกอบธุรกิจส่วนตัว ให้มีผลตั้งแต่วันที่ 31 ธันวาคม 2563 เป็นต้นไป

**มติที่ประชุม รับทราบ**

**4.1.2 งานบริหารอื่นๆ**

(1) ประกาศจังหวัดแพร่ เรื่องแนวทางการปฏิบัติตามมาตรการป้องกันการแพร่ระบาดของโรคติดเชื้อไวรัสโคโรนา 2019 หรือ โควิด-19 ฉบับที่ 18 ลงวันที่ 23 ธันวาคม 2563 และ ฉบับที่ 19 ลงวันที่ 24 ธันวาคม 2563

(2) การตรวจติดตามงานโครงการตาม พรก.ให้อำนาจกระทรวงการคลังกู้เงินเพื่อแก้ไขปัญหา เยียวยา และฟื้นฟูเศรษฐกิจและสังคมที่ได้รับผลกระทบจากสถานการณ์การระบาดของโรคติดเชื้อไวรัสโคโรนา 2019 ของ สำนักงานป้องกันและปราบปรามการทุจริตในภาครัฐ ภาค 5 (ป.ป.ท.) โดย นายชิดชนก ชุมพล ผู้อำนวยการกลุ่มงานป้องกันการทุจริตในภาครัฐ สามารถดาวน์โหลดเอกสารที่เกี่ยวข้องเพื่อศึกษาแนวทางการตรวจติดตามโครงการฯ ตาม QR code หรือเว็บไซต์สำนักงานเกษตรจังหวัดแพร่ หัวข้อ ข่าวประชาสัมพันธ์



(3) ประกาศแนวทางการปฏิบัติตามมาตรการป้องกันการแพร่ระบาดของโรคติดเชื้อไวรัสโคโรนา 2019 หรือ โควิด-19 ฉบับที่ 4 ของกรมส่งเสริมการเกษตร ลงวันที่ 28 ธันวาคม 2563 ให้ทุกอำเภอสามารถดาวน์โหลดรายละเอียดได้ทาง ssnet.doae.go.th/ข่าวประชาสัมพันธ์

**มติที่ประชุม รับทราบ** **ในส่วนของการตรวจติดตามงานของสำนักงานป้องกันและปราบปรามการทุจริตในภาครัฐ ภาค 5 (ป.ป.ท.) ทุกอำเภอขอให้ศึกษารายละเอียด ทำความเข้าใจการดำเนินงานและข้อสังเกตต่างๆ ในการดำเนินการโครงการ ให้ชัดเจน เพื่อมิให้เกิดการร้องเรียนและตรวจสอบโครงการฯ**

**4.2 กลุ่มส่งเสริมและพัฒนาการผลิต** นายประภาส สานอูป หัวหน้ากลุ่มส่งเสริมและพัฒนาการผลิต แจ้งวาระงานที่เกี่ยวข้อง ดังนี้

**4.2.1โครงการยกระดับแปลงใหญ่ด้วยเกษตรสมัยใหม่และเชื่อมโยงตลาด**

**เงื่อนไขการเข้าร่วมโครงการ**

1. เป็นแปลงใหญ่ที่ผ่านการรับรองและอยู่ในระบบ Cofarm.doae.go.th ของกรมส่งเสริมการเกษตรที่ได้เสนอความต้องการขอรับการสนับสนุนงบประมาณ (5,250 แปลง) ซึ่งคณะรัฐมนตรีได้มีมติเมื่อ วันที่ 15 กันยายน 2563 อนุมัติงบประมาณไว้แล้ว

2. เป็นแปลงใหญ่ที่จดทะเบียนวิสาหกิจชุมชน ประเภทนิติบุคคล ตามประมวลกฎหมายแพ่ง และพาณิชย์ (ห้างหุ้นส่วนสามัญนิติบุคคล ห้างหุ้นส่วน(จำกัด) และ บริษัท(จำกัด))

3. การขอรับการสนับสนุนงบประมาณต้องไม่เกินวงเงินเดิมที่เคยเสนอขอความต้องการ และ ได้รับการอนุมัติจากคณะรัฐมนตรีเมื่อวันที่ 15 กันยายน 2563 แล้ว

4. แปลงใหญ่ที่ขอรับการสนับสนุนโครงการฯ ต้องดำเนินกิจกรรมที่ไม่ซ้ำซ้อนกับโครงการอื่นๆภายใต้แผนงาน/โครงการที่มีวัตถุประสงค์เพื่อฟื้นฟูเศรษฐกิจและสังคมตามบัญชีท้าย พ.ร.ก. ให้อำนาจกระทรวงการคลัง กู้เงินเพื่อแก้ไขปัญหา เยียวยา และฟื้นฟูเศรษฐกิจและสังคมที่ได้รับผลกระทบจากสถานการณ์การระบาดของ โรคติดเชื้อไวรัสโคโรนา 2019 พ.ศ. 2563 รวมทั้งงบประมาณรายจ่ายประจำปี งบประมาณ พ.ศ. 2564

**ทำไมถึงจดนิติบุคคล ประเภทสหกรณ์และกลุ่มเกษตรกรไม่ได้ สาเหตุเนื่องจาก**

1. การเป็นนิติบุคคลประเภทสหกรณ์ และกลุ่มเกษตรกร ต้องมีการดำเนินการและบริหารจัดการตามระเบียบ/ข้อบังคับ ของพระราชบัญญัติสหกรณ์ พ.ศ. 2542 และพระราชกฤษฎีกาว่าด้วยกลุ่มเกษตรกร พ.ศ. 2547 ซึ่งบริหารจัดการโดยคณะกรรมการสหกรณ์หรือกลุ่มเกษตรกร

2. กลุ่มแปลงใหญ่หลายกลุ่มเป็นเพียงสมาชิกส่วนหนึ่งของสหกรณ์ จึงสามารถไปจดทะเบียน เป็นวิสาหกิจชุมชน ประเภทนิติบุคคล ตามประมวลกฎหมายแพ่งและพาณิชย์ได้

3. กรรมการแปลงใหญ่ไม่ได้เป็นชุดเดียวกันกับกรรมการบริหารของสหกรณ์ และใน 1 สหกรณ์ อาจมีมากกว่า 1 แปลงใหญ่

4. การรับการสนับสนุนจากรัฐในรูปแบบสหกรณ์ ทรัพย์สินที่ได้รับ รวมทั้งสิทธิ์ในการบริหารจัดการจะเป็นกรรมสิทธิ์ของสหกรณ์ ไม่ใช่ของกลุ่มแปลงใหญ่

5. การเป็นนิติบุคคลประเภทสหกรณ์ และกลุ่มเกษตรกร ต้องจ่ายเงินสบทบตามหลักเกณฑ์ ที่กำหนด

**ระยะเวลาดำเนินการ**

เดือนตุลาคม พ.ศ. 2563 ถึง กันยายน พ.ศ.2564

**การบริหารงบประมาณ**

1. งบอุดหนุน ประเภทเงินอุดหนุนทั่วไป(หน่วยงานเจ้าของสินค้าทำสัญญากับนิติบุคคลแปลงใหญ่)

**\*\*\* กรมการข้าว กรมหม่อนไหม กรมปศุสัตว์ กรมประมง การยางแห่งประเทศไทย กรมส่งเสริมการเกษตร\*\*\***

2. งบดำเนินงาน (ให้หน่วยงานเจ้าของสินค้าและที่เกี่ยวข้องสำหรับการประชุม กำกับ ติดตาม)

**ขอบเขตการดำเนินงาน**

1. ประเภทกิจกรรม สามารถดำเนินการได้ทันที ลดรายจ่าย เพิ่มรายได้ มีประโยชน์กับสมาชิกแปลงใหญ่ และมีความยั่งยืน เป็นกิจกรรมที่สมาชิกสามารถดำเนินการได้เอง และใช้ประโยชน์ได้อย่างต่อเนื่องหรือ เป็นการพัฒนาต่อยอดโครงการเดิม และสนับสนุนงบประมาณให้แก่กลุ่มแปลงใหญ่ ตามกิจกรรมที่เสนอเท่านั้น โดยให้กลุ่มแปลงใหญ่เป็นผู้ดำเนินการเอง กิจกรรมแบ่งเป็น 3 ประเภท ได้แก่

1) ด้านการผลิต : ต่อยอดทำเกษตรสมัยใหม่ โดยใช้เครื่องจักรกล เทคโนโลยี ระบบน้ำ Precision Farming โรงเรือน โรงคัดแยกผลผลิต ลานตาก ระบบบริหารจัดการน้ำ เครื่องมือ วัสดุอุปกรณ์ ทางการเกษตร ทั้งนี้ ต้องมีแนวทางการบริหารจัดการการใช้เครื่องมืออุปกรณ์ต่างๆ ที่ชัดเจน 2) ด้านการพัฒนาคุณภาพ/มาตรฐาน : การจัดการคุณภาพผลผลิต เพื่อเข้าสู่การตรวจรับรองมาตรฐานการผลิต เพื่อการจัดการคุณภาพสู่ระบบมาตรฐานสากล การแปรรูปเพื่อสร้างมูลค่าเพิ่ม

3) ด้านการตลาด : การพัฒนาผลิตภัณฑ์ บรรจุภัณฑ์ การสร้าง Brand ให้สามารถ เข้าสู่ตลาด Online และ Offline ที่กว้างขวางยิ่งขึ้น การสร้างจุดรวบรวมและกระจายผลผลิต e Marketplace

2. ขั้นตอนการเสนอโครงการ

2.1 กลุ่มแปลงใหญ่จัดทำเวที วิเคราะห์และประเมินศักยภาพ โดยใช้แนวทางและหลักเกณฑ์การจัดชั้นคุณภาพของแปลงใหญ่

2.2 กลุ่มแปลงใหญ่ทบทวนกิจกรรมในโครงการยกระดับแปลงใหญ่ด้วยเกษตรสมัยใหม่ และเชื่อมโยงตลาด พร้อมจัดทำแผนการดำเนินงาน และแผนการใช้จ่ายงบประมาณ ให้สอดคล้องกับโครงการฯ ภายใต้กรอบวงเงินที่เสนอขอ

2.3 กลุ่มแปลงใหญ่เสนอโครงการฯ ที่ปรับปรุงแล้ว ต่อคณะกรรมการบริหารโครงการยกระดับแปลงใหญ่ด้วยเกษตรสมัยใหม่และเชื่อมโยงตลาดระดับอำเภอ พิจารณาให้ความเห็นชอบ และ เสนอคณะกรรมการบริหารโครงการยกระดับแปลงใหญ่ด้วยเกษตรสมัยใหม่และเชื่อมโยงตลาดระดับจังหวัด เพื่อพิจารณาอนุมัติ

2.4 คณะกรรมการบริหารโครงการยกระดับแปลงใหญ่ด้วยเกษตรสมัยใหม่และเชื่อมโยงตลาด ระดับจังหวัด แจ้งผลการพิจารณาให้คณะกรรมการบริหารโครงการยกระดับแปลงใหญ่ด้วยเกษตรสมัยใหม่ และเชื่อมโยงตลาดระดับอำเภอ เพื่อแจ้งกลุ่มแปลงใหญ่ต่อไป หากกิจกรรมใดที่ไม่ผ่านการพิจารณา หรือไม่ได้รับการอนุมัติ กลุ่มแปลงใหญ่สามารถปรับปรุงและเสนอโครงการใหม่ได้ภายในระยะเวลาที่กำหนด พร้อมทั้งแจ้งผลการพิจารณา ให้หน่วยงานที่เป็นเจ้าของสินค้าแปลงใหญ่ในพื้นที่ ดำเนินการต่อไป

2.5 หน่วยงานที่เป็นเจ้าของสินค้าแปลงใหญ่ในพื้นที่ รวบรวมแผนการดำเนินงาน และแผนการใช้จ่ายงบประมาณของกลุ่มแปลงใหญ่ที่ได้รับการพิจารณาอนุมัติจากคณะกรรมการฯ ระดับจังหวัด เสนอหน่วยงานที่เป็นเจ้าของสินค้าแปลงใหญ่ระดับกรม เพื่อขอรับการจัดสรรงบประมาณ **\*\*\*ในข้อที่ 2.5 หน่วยงานเจ้าของสินค้าจะดำเนินการในระบบ** **Cofarm.doae.go.th ทั้งหมด\*\*\***

**ข้อเน้นย้ำเพิ่มเติม**

1. การทำงานต้องเปิดเผย โปร่งใส่ ตรวจสอบได้

2. กิจกรรมต้องไม่ซ้ำซ้อน เช่น หากแปลงใหญ่ใดที่มี ศดปช.ตั้งอยู่และ ได้รับการสนับสนุน เครื่องผสมปุ๋ยและแม่ปุ๋ยจากโครงการ One stop service ให้หลีกเลี่ยงการจัดซื้อซ้ำอีก รวมถึงแปลงใหญ่ที่ยังได้รับงบประมาณประจำปี 2564 (แปลงเรียนรู้) จากกรมส่งเสริมการเกษตร

3. แปลงใหญ่เมื่อได้รับงบประมาณดังกล่าวแล้ว ดำเนินการจัดซื้อจัดจ้าง เกษตรกรจะต้องเป็นผู้เสียภาษี ณ ที่จ่ายเอง (ไม่เกี่ยวข้องกับหน่วยงานเจ้าของสินค้า)

4. หากแปลงใหญ่ที่จะประสงค์จะรับงบประมาณ ต้องจดทะเบียนนิติบุคคลให้แล้วเสร็จภายใน วันที่ 15 มกราคม 2564 เนื่องจากหน่วยงานเจ้าของสินค้าต้องส่งผลการอนุมัติโครงการให้กรมส่งเสริมการเกษตรภายในเดือนเมษายน 2564 เพื่อจัดสรรงบประมาณต่อไป

5. กรมส่งเสริมการเกษตรเน้นย้ำภายในเดือนกรกฎาคม 2564 การดำเนินการเบิกจ่ายของนิติบุคคลแปลงใหญ่ควรจะเสร็จสิ้น ยกเว้นกรณีที่จัดซื้อจัดจ้างไม่ได้จริงๆ หรือเป็นสิ่งก่อสร้าง สามารถขยายได้ถึง เดือน กันยายน 2564

6. การจัดซื้อจัดจ้างของนิติบุคคลแปลงใหญ่ต้องอยู่ภายใต้การจัดซื้อจัดจ้างและการควบคุมพัสดุ โดยอ้างอิงระเบียบกระทรวงการคลังว่าด้วยการจัดซื้อจัดจ้างและบริหารพัสดุภาครัฐ พ.ศ. 2560

7. **การจัดซื้อวัสดุ ครุภัณฑ์ ห้ามซื้อของมือสองโดยเด็ดขาด** โดยราคาวัสดุ ครุภัณฑ์สามารถดูรายละเอียดได้ที่บัญชีราคามาตรฐานครุภัณฑ์ของสำนักงบประมาณ หากไม่มีให้ใช้การสืบราคาอย่างน้อย 3 ราย หากไม่ครบ 3 ราย จะต้องระบุเหตุผลความจำเป็น

8. การก่อสร้างต้องมีแบบแปลน สร้างในที่ของใคร หากเป็นที่ของทางราชการต้องได้รับการอนุญาต ที่เช่าต้องมีสัญญาเช่า ระบุระยะเวลา และต้องไม่กระทบต่อสิ่งแวดล้อมบริเวณโดยรอบ (ปร.4-ปร.5 ไม่เกิน 6 เดือน)

9. กรณีที่เดิมกลุ่มแปลงใหญ่มีรถไถประจำกลุ่มอยู่แล้ว 1 คัน และต้องการใช้งบประมาณที่ได้รับการอุดหนุนจัดซื้อเพิ่มเติมอีกเนื่องจากมีความต้องการใช้และไม่เพียงพอต่อสมาชิกสามารถทำได้หรือไม่ ตอบ สามารถ ซื้อได้

10. ชื่อวิสาหกิจชุมชน กับชื่อนิติบุคคลควรเป็นชื่อเดียวกันหรือไม่ ตอบ ไม่จำเป็นต้องเป็นชื่อเดียวกัน

11. กรณีเป็นนิติบุคคลแล้วสามารถเข้าร่วมโครงการของรัฐได้อีกหรือไม่ ตอบ ได้ เนื่องจากต่อไปนี้จะมี 3 สถานะ คือ แปลงใหญ่ วิสาหกิจชุมชนและนิติบุคคล ซึ่งนิติบุคคลจะเป็นประโยชน์ในการทำนิติกรรม

12. สำนักงานตรวจบัญชีสหกรณ์จะเป็นผู้ดูแลและตรวจสอบการเบิกจ่ายของนิติบุคคล

**มติที่ประชุม รับทราบ ขอให้ทุกอำเภอเน้นย้ำการดำเนินการให้เป็นไปตามกำหนดการที่ กรมส่งเสริมการเกษตรกำหนดไว้อย่างเคร่งครัด โดยเฉพาะกลุ่มที่ยังมีปัญหาว่าจะทำหรือไม่ทำโครงการ ให้มีรายงานการประชุมเป็นลายลักษณ์อักษร เพื่อป้องกันเรื่องร้องเรียนภายหลัง ในส่วนของแปลงใหญ่ กรมปศุสัตว์ กรมประมง การยางแห่งประเทศไทย กรมการข้าวหรือกรมส่งเสริมสหกรณ์ ให้ช่วยหน่วยงานหลักในการร่วมติดตามกำกับการใช้จ่ายงบประมาณของกลุ่มแปลงใหญ่ให้ถูกต้องตามระเบียบงบประมาณฯ**

**4.2.2 โครงการ 1 ตำบล 1 กลุ่มเกษตรทฤษฎีใหม่**

ด้วยกระทรวงเกษตรและสหกรณ์ โดยสำนักปลัดกระทรวงเกษตรและสหกรณ์ ได้แจ้งแนวทาง การปรับหลักเกณฑ์การเข้าร่วมโครงการ 1 ตำบล 1 กลุ่มเกษตรทฤษฎีใหม่ของเกษตรกร โดยให้เพิ่มการพิจารณา ให้เกษตรกร โครงการ 5 ประสาน เกษตรทฤษฎีใหม่ ที่เข้าร่วมโครงการตั้งแต่ปี 2558 เป็นต้นมา ที่ยังประสบปัญหาขาดแคลนแหล่งน้ำทางการเกษตร ให้สามารถสมัครเข้าร่วมโครงการ 1 ตำบล 1 กลุ่มเกษตรทฤษฎีใหม่ได้เพิ่มเติม โดยสำนักงานเกษตรจังหวัดแพร่ ได้ส่งหนังสือแจ้งให้เกษตรอำเภอ ประชาสัมพันธ์ดำเนินการรับสมัครเกษตรกรและให้บันทึกเข้าสู่ระบบโครงการ 1 ตำบล 1 กลุ่มเกษตรทฤษฎีใหม่ ให้แล้วเสร็จภายในวันที่ 4 มกราคม 2564 และในส่วนของการอบรมเกษตรกรที่เข้าร่วมโครงการ ในหลักสูตรการทำการเกษตรตามหลักของศาสตร์พระราชา จำนวน 5 วัน/ราย กระทรวงเกษตรและสหกรณ์ได้มอบหมายให้กรมส่งเสริมการเกษตร เป็นผู้ดำเนินการ รับงบประมาณในส่วนของการจัดฝึกอบรมฯ ดังกล่าว

**มติที่ประชุม รับทราบ ในส่วนของข้อหารือว่าหากรับสมัครเกษตรกรเพิ่ม ต้องพิจารณาจ้างแรงงานเพิ่มจากบัญชีที่ได้ขึ้นทะเบียนไว้หรือไม่ หากไม่มีการขึ้นบัญชีสำรองไว้จะทำอย่างไร กลุ่มส่งเสริมและพัฒนาการผลิตจะได้หารือกับสำนักงานเกษตรและสหกรณ์จังหวัดแพร่ ต่อไป**

**4.2.3 งานส่งเสริมไม้ผล**

ตามแนวทางการดำเนินงานโครงการส่งเสริมอัตลักษณ์ไม้ผล ประจำปีงบประมาณ พ.ศ. 2564 ทางเจ้าหน้าที่ผู้รับผิดชอบระดับจังหวัด ได้สอบถามหารือกลุ่มส่งเสริมไม้ผล กรมส่งเสริมการเกษตร ถึงแนวทาง การปรับเปลี่ยนชนิดพืชการส่งเสริมไม้ผลอัตลักษณ์ของจังหวัดแพร่ จากเดิมได้เสนอเป็นลำไย อำเภอสอง ขอปรับเปลี่ยนเป็นส้มโอ อำเภอลอง ได้รับความเห็นชอบจากส่วนกลางแล้ว

**มติที่ประชุม รับทราบ**

**4.3 กลุ่มส่งเสริมและพัฒนาเกษตรกร** นางอุมาวลี ใจเอื้อ รักษาการหัวหน้ากลุ่มส่งเสริมและพัฒนาเกษตรกร แจ้งวาระงานที่เกี่ยวข้อง ดังนี้

**4.3.1 งานอาสาสมัครเกษตรกร (อกม.)**

(1) กลุ่มส่งเสริมและพัฒนาเกษตรกร กำหนดแผนการประชุมคณะกรรมการบริหารงานอาสาสมัครเกษตรกรระดับจังหวัดแพร่ ซึ่งมีผู้ว่าราชการจังหวัดแพร่ เป็นประธาน ในคณะกรรมการฯ ในวันที่ 8 มกราคม 2564 ณ ห้องประชุมสำนักงานเกษตรจังหวัดแพร่

(2) กลุ่มส่งเสริมและพัฒนาเกษตรกร กำหนดแผนการการประชุมคณะกรรมการอาสาสมัครเกษตรกรระดับอำเภอ ในวันที่ 11 มกราคม 2564 ณ ห้องประชุมสำนักงานเกษตรจังหวัดแพร่

(3) กลุ่มส่งเสริมและพัฒนาเกษตรกร กำหนดแผนการการอบรมถ่ายทอดความรู้เครือข่ายอาสาสมัครเกษตรกรระดับอำเภอ อำเภอละ 1 รายพร้อมเจ้าหน้าที่ผู้รับผิดชอบงานอาสาสมัครเกษตรกรระดับอำเภอ ในวันที่ 12 มกราคม 2564 ณ ห้องประชุมสำนักงานเกษตรจังหวัดแพร่

**มติที่ประชุม รับทราบ**

**4.3.2 งานตลาดเกษตรกร**

กลุ่มส่งเสริมและพัฒนาเกษตรกร ได้กำหนดแผนการจัดอบรมผู้ขายสินค้าในตลาดเกษตรกร จังหวัดแพร่ หลักสูตรการพัฒนาผู้ประกอบการ (พัฒนาระบบภายในตลาดเกษตรกร) จำนวน 10 ราย ในวันที่ 19 มกราคม 2564 ณ ห้องประชุมสำนักงานเกษตรจังหวัดแพร่

**มติที่ประชุม รับทราบ** **ขอให้กลุ่มส่งเสริมและพัฒนาเกษตรกร จัดทำแบนเนอร์ประชาสัมพันธ์ วัน เวลา สถานที่จัดตลาดเกษตรกรจังหวัดแพร่ เพิ่มเติม เพื่อเป็นช่องทางในการประชาสัมพันธ์แก่ผู้บริโภค**

**4.3.3 งานวิสาหกิจชุมชน**

สำนักงานเกษตรจังหวัดแพร่ ได้รับแจ้งจากสำนักงานส่งเสริมและพัฒนาการเกษตรที่ 6 จังหวัดเชียงใหม่ร่วมกับมหาวิทยาลัยราชภัฏสวนสุนันทา ในการคัดเลือกวิสาหกิจชุมชนด้านการแปรรูปผลผลิตทางการเกษตร ในพื้นที่จังหวัดแพร่ ให้เข้าร่วมโครงการพัฒนาศักยภาพงานวิจัยการแปรรูปพืชเส้นใย ภายใต้หัวข้อ กัญชา สมุนไพรทางเลือกในยุค 5G จำนวน 6 กลุ่ม โดยในเบื้องต้น ได้ดำเนินการคัดเลือกวิสาหกิจชุมชนในพื้นที่อำเภอ สูงเม่น จำนวน 5 กลุ่มและอำเภอเด่นชัยจำนวน 1 กลุ่มเข้าร่วมโครงการฯ ในส่วนของกำหนดการอบรม ทางสำนักงานส่งเสริมและพัฒนาการเกษตรที่ 6 จังหวัดเชียงใหม่ จะได้แจ้งรายละเอียดมาอีกครั้ง

**มติที่ประชุม รับทราบ**

**4.3.4 โครงการส่งความสุขปีใหม่ มอบให้เกษตรกร กระทรวงเกษตรและสหกรณ์**

ด้วยกระทรวงเกษตรและสหกรณ์ ได้มอบหมายภารกิจให้กรมส่งเสริมการเกษตร โดยกองวิสาหกิจชุมชน ดำเนินการจัดกิจกรรมส่งเสริมการท่องเที่ยวชุมชน ส่งมอบความสุขแก่ประชาชนในช่วงปีใหม่ ให้ดำเนินการในช่วงวันที่ 28 ธันวาคม 2563 ถึงวันที่ 3 มกราคม 2564 จังหวัดละ 1 จุด โดยจังหวัดแพร่ ได้คัดเลือกวิสาหกิจชุมชยไม้ดอกไม้ประดับอำเภอหนองม่วงไข่ (ศพก.เครือข่าย) เข้าร่วมโครงการฯ โดยจะมีการประเมินผลการดำเนินงานโครงการผ่านระบบ Google form เป็นลักษณะแบบสอบถามความพึงพอใจของนักท่องเที่ยวที่ได้เข้ามาเยี่ยมชมจุดท่องเที่ยววิถีเกษตร จำนวน 30 ราย ในช่วงปีใหม่

**มติที่ประชุม รับทราบ**

**4.4 กลุ่มอารักขาพืช** นายสมเกียรติ ทะฤาษี หัวหน้ากลุ่มอารักขาพืช แจ้งวาระงานที่เกี่ยวข้อง ดังนี้

**4.4.1 การรายงานพื้นที่ยืนต้นและการระบาดศัตรูพืชสำคัญ** (ข้อมูลวันที่ 28 ธันวาคม 2563)

(1) รายงานพื้นที่ยืนต้น

|  |  |  |  |  |  |  |  |
| --- | --- | --- | --- | --- | --- | --- | --- |
| **อำเภอ** | **พื้นที่ยืนต้น (ไร่)** | | | | | | |
| **ข้าว** | **ข้าวโพด** | **มันสำปะหลัง** | **ปาล์มน้ำมัน** | **ยางพารา** | **อ้อย** | **รวม**  **ชนิดพืช** |
| เมืองแพร่ | 7,133 | 6,399.33 | 309 | 0.00 | 149 | 0.00 | 4 |
| ร้องกวาง | 0.00 | 4,991 | 276.22 | 703.37 | 4,074.24 | 202.25 | 5 |
| ลอง | 868 | 47,178 | 14,506 | 0.00 | 8,720 | 0.00 | 4 |
| สูงเม่น | 10,513 | 2,300 | 3,442 | 0.00 | 253 | 0.00 | 4 |
| เด่นชัย | 37,083 | 155 | 5,880 | 0.00 | 1,856.00 | 0.00 | 4 |
| สอง | 35,740 | 46,967 | 205 | 0.00 | 0.00 | 0.00 | 3 |
| วังชิ้น | 14,088 | 963 | 3,530 | 124 | 2,443 | 36.75 | 6 |
| หนองม่วงไข่ | 301 | 363 | 0.00 | 0.00 | 0.00 | 0.00 | 2 |
| **รวม** | **105,726.00** | **109,316.33** | **28,148.22** | **827.37** | **17,495.24** | **239.00** |  |

(2) รายงานการระบาดศัตรูพืช (ข้อมูล ณ วันที่ 28 ธันวาคม 2563)

|  |  |  |  |  |
| --- | --- | --- | --- | --- |
| **ชนิดพืช** | **ศัตรูพืช/โรคพืช** | **อำเภอ** | **พื้นที่**  **(ไร่)** | **รวมพื้นที่**  **การระบาด (ไร่)** |
| ข้าว | โรคดอกกระถิน | ลอง | 1 | 1 |
| โรคถอดฝักดาบ | ลอง | 12 | 12 |
| โรคใบจุดสีน้ำตาล | ลอง | 6 | 6 |
| โรคไหม้/ไหม้คอรวง | ลอง | 47 | 47 |

**มติที่ประชุม รับทราบ**

**4.4.2 การเตรียมการป้องกันและแก้ไขปัญหาไฟป่าหมอกควันและฝุ่นละอองขนาดเล็ก**

ด้วยศูนย์บัญชาการเหตุการณ์จังหวัดแพร่ (ไฟป่าหมอกควันและฝุ่นละอองขนาดเล็ก PM 2.5) แจ้งให้หน่วยงานที่เกี่ยวข้อง ให้ถือปฏิบัติตามมาตรการ “4 พื้นที่ 5 มาตรการบริหารจัดการ” ดังนี้

1. มาตรการเชิงพื้นที่ ให้แบ่งพื้นที่เป็น 4 พื้นที่ ได้แก่

(1) พื้นที่ป่าสงวน/ป่าอนุรักษ์

(2) พื้นที่เกษตรกรรม

(3) พื้นที่ชุมชน/เมือง

(4) พื้นที่ริมทาง

2. มาตรการบริหารจัดการ 5 มาตรการ ได้แก่

(1) ระบบบัญชาการเหตุการณ์

(2) สร้างความตระหนัก

(3) ลดปริมาณเชื้อเพลิง

(4) การบังคับใช้กฎหมาย

(5) ทีมประชารัฐ บูรณาการทุกภาคส่วน

**มติที่ประชุม รับทราบ**

**4.4.3 กิจกรรม อบรมเกษตรกรสร้างจิตสำนึกในการหยุดเผา (งบกลุ่มจังหวัดฯ)**

ด้วย สำนักงานกลุ่มจังหวัดภาคเหนือตอนบน 2 ได้แจ้งอนุมัติให้สำนักงานเกษตรจังหวัดแพร่ ดำเนินการ กิจกรรม อบรมเกษตรกรสร้างจิตสำนึกในการหยุดเผา เป้าหมายเกษตรกร จำนวน 800 ราย ดำเนินการใน 32 จุด ในพื้นที่ 8 อำเภอ เน้นหนักในเรื่องการสร้างความรู้และจิตสำนึกในเรื่องของการลดเผาในพื้นที่เกษตร ในส่วนของรายละเอียดของกิจกรรม มีการสนับสนุนมูลสัตว์และเศษวัสดุการเกษตรในการผลิตปุ๋ยหมัก จำนวน 15,000 กิโลกรัมต่อจุด มีประเด็นข้อพิจารณาแนวทางการดำเนินงาน ในการจัดหาเศษวัสดุฟางข้าวและซังข้าวโพดเพื่อเป็นเศษวัสดุในการทำกองปุ๋ยหมัก จำนวน 360 ตัน งบประมาณ 720,000 บาท จะได้มีการขอหารือกับหน่วยตรวจสอบภายในจังหวัดแพร่และหน่วยงานที่เกี่ยวข้องในการดำเนินงานโครงการต่อไป ว่าเป็นไปตามระเบียบการเบิกจ่ายงบประมาณหรือไม่

**มติที่ประชุม รับทราบ** **ขอให้กลุ่มอารักขาพืชและกลุ่มยุทธศาสตร์และสารสนเทศ หารือร่วมกันกับผู้ที่เกี่ยวข้องในประเด็นการจัดซื้อวัสดุดังกล่าว ว่ามีความสอดคล้องกับวัตถุประสงค์ของโครงการหรือไม่ อย่างไร เป็นลักษณะการสนับสนุนเกษตรกรแบบให้เปล่าหรือไม่และมีตัวชี้วัดของการทำงานอย่างไรบ้าง อย่าพึ่งเร่งตัดสินใจคืนงบประมาณฯ เนื่องจากการคืนงบประมาณต้องมีเหตุผลที่กล่าวอ้าง มีน้ำหนักและเชื่อถือได้ และให้กลุ่มอารักขาพืชหารือจังหวัดอื่นๆ ในกลุ่มภาคเหนือตอนบน 2 ด้วยว่ามีแนวทางในการดำเนินการกิจกรรมฯ ดังกล่าวอย่างไร**

**4.4.4 โครงการส่งเสริมการผลิตเกษตรปลอดภัย (GAP)**

ด้วย สำนักส่งเสริมการจัดการสินค้าเกษตร (สสจ.) กรมส่งเสริมการเกษตร ได้กำหนดหลักสูตร การอบรมเกษตรกรภายใต้โครงการส่งเสริมการผลิตเกษตรปลอดภัย (GAP) งบประมาณของกรมส่งเสริมการเกษตรมาแล้ว ในหลักสูตรการอบรม 2 วัน ขอให้อำเภอที่ได้รับงบประมาณตามงบ คง.2 พิจารณาใช้แนวทางการอบรมเกษตรกรตามหลักสูตรที่ กรมส่งเสริมการเกษตรได้กำหนดให้ต่อไป

**มติที่ประชุม รับทราบ**

**4.5 กลุ่มยุทธศาสตร์และสารสนเทศ** นางสาวนงเยาว์ แก้ววิเศษ รักษาการหัวหน้ากลุ่มยุทธศาสตร์และสารสนเทศ แจ้งวาระงานที่เกี่ยวข้อง ดังนี้

**4.5.1 งานระบบส่งเสริมการเกษตร (T&V system)**

(1) สำนักงานเกษตรจังหวัดแพร่ โดยหัวหน้ากลุ่มและผู้แทนกลุ่ม 4 กลุ่ม ได้เข้าร่วมการสัมมนา เวทีแลกเปลี่ยนเรียนรู้ระดับเขต ประจำปี พ.ศ. 2564 ครั้งที่ 1 ณ จังหวัดพิษณุโลก เมื่อวันที่ 17 – 18 ธันวาคม 2563 โดยในเวทีฯ ได้มีการคัดเลือกและนำเสนอพื้นที่ต้นแบบในการส่งเสริมการเกษตรในพื้นที่แบบบูรณาการ ของจังหวัดแพร่ ในปีงบประมาณ พ.ศ. 2564 ได้พิจารณาคัดเลือก พื้นที่ตำบลปางกาง อำเภอลอง ชนิดสินค้า ส้มโอ โดยกลุ่มยุทธศาสตร์และสารสนเทศ จะได้ดำเนินการจัดทำแผนงาน ประเด็นการส่งเสริม การบูรณาการงานและงบประมาณ เป้าหมายและตัวชี้วัดการส่งเสริมการเกษตรในพื้นที่แบบบูรณาการดังกล่าว รายงานแก่สำนักงาน ส่งเสริมและพัฒนาการเกษตรที่ 6 จังหวัดเชียงใหม่ ต่อไป

(2) ตามที่สำนักงานเกษตรจังหวัดแพร่ ได้ดำเนินการจัดประชุมหารือแนวทางการดำเนินงาน งานส่งเสริมการเกษตรเชิงพื้นที่ ประจำปี พ.ศ. 2564 ในพื้นที่จังหวัดแพร่ เมื่อวันที่ 3 – 7 มกราคม 2563 โดยปีนี้ได้วางแนวทางในการทำงานแบบเป็นทีม โดยให้นักส่งเสริมการเกษตร 2 อำเภอร่วมกันทำงานเป็น 1 ทีม มีการนำเอาแนวทางการทำงานส่งเสริมการเกษตรเชิงพื้นที่ ที่กรมส่งเสริมการเกษตร ได้ดำเนินการมาตั้งแต่ ปี พ.ศ. 2562 – 2563 และแนวทางการ Training นักส่งเสริมการเกษตร ในงานพัฒนาบุคลากรมาปรับใช้ร่วมกัน ในการทำงาน ให้มีทีมพี่เลี้ยง (เกษตรอำเภอและนักวิชาการสำนักงานเกษตรจังหวัดและอำเภอ) และน้องเลี้ยง (นักวิชาการเกษตรประจำอำเภอ) ให้คำแนะนำวิธีการในการจัดทำเวทีชุมชน การวิเคราะห์/สังเคราะห์ข้อมูลเชิงพื้นที่ การพิจารณาเลือกใช้เครื่องมือในการจัดเวทีชุมชน การแบ่งบทบาทหน้าที่ในการทำงาน การบูรณาการคน งานและงบประมาณในการทำงาน ให้เกิดเวทีชุมชนที่ทำให้เกิดการขับเคลื่อนแผนพัฒนาสินค้าการเกษตรของพื้นที่อย่างมีส่วนร่วมนำไปสู่การปฏิบัติของพื้นที่ และขอให้มีการการสรุปผล AAR (After Action Review) หลังจบเวทีฯ ทุกครั้ง (ทางกรมส่งเสริมการเกษตรจะได้ดำเนินการออกแบบแบบฟอร์มการรายงานสรุปผลฯ แต่ละเวทีให้อีกครั้ง สำหรับใช้เป็นแบบรายงานตัวชี้วัดเกษตรจังหวัดและเกษตรอำเภอ รอบที่ 1/2564) โดยกลุ่มยุทธศาสตร์และสารสนเทศ ได้แจ้งให้เกษตรอำเภอและเจ้าหน้าที่ผู้รับผิดชอบงานฯ ดำเนินการจัดทำแบบฟอร์มข้อมูลพื้นที่และสินค้า ที่เป็นเป้าหมายการทำงานและแผนการปฏิบัติงาน ดังนี้

|  |  |  |  |  |
| --- | --- | --- | --- | --- |
| **ทีมที่** | **อำเภอ** | **สินค้าหลัก/**  **บูรณาการงบโครงการ** | **พื้นที่เป้าหมาย** | **แผนการจัดเวทีชุมชน** |
| 1 | 1. อำเภอเมืองแพร่  2. อำเภอหนองม่วงไข่ | ข้าว  (ศพก.)  ข้าว  (.................) | ต.ทุ่งโฮ้ง  ต.แม่คำมี | 1. 27 มกราคม 2564  2. 27 เมษายน 2564  3. 27 กรกฎาคม 2564  ยังไม่ได้ส่งแผนการปฏิบัติงาน |
| 2 | 1. อำเภอสูงเม่น  2. อำเภอเด่นชัย | ลำไย  (แปลงใหญ่,ไม้ผล)  กาแฟ  (เพิ่มประสิทธิภาพกาแฟ) | ต.บ้านปง  ต.ไทรย้อย | 1. 23 เมษายน 2564  2. 11 มิถุนายน 2564  1. ..... กุมภาพันธ์ 2564  2. ..... เมษายน 2564 |
| 3 | 1. อำเภอลอง  2. อำเภอวังชิ้น | ส้มโอ  (ไม้ผล)  พืชผัก  (ส่งเสริมอาชีพ,SF) | ต.ปากกาง  ต.สรอย | ยังไม่ได้ส่งแผนการปฏิบัติงาน  1. 7 มกราคม 2564  2. 12 มกราคม 2564  3. 25 มกราคม 2564 |
| 4 | 1. อำเภอร้องกวาง  2. อำเภอสอง | สัปปะรด  (แปลงใหญ่)  ลำไย  (แปลงใหญ่,ไม้ผล,GAP) | ต.บ้านเวียง  ต.แดนชุมพล | 1. 11 มกราคม 2564  2. 11 กุมภาพันธ์ 2564  3. 18 มีนาคม 2564  1. 12 กุมภาพันธ์ 2564  2. 26 มีนาคม 2564  3. 29 เมษายน 2564 |

(3) ตามที่กรมส่งเสริมการเกษตร ได้จัดทำระบบสารสนเทศการบันทึกข้อมูลแผนและผลการทำงานรายบุคคลตามระบบส่งเสริมการเกษตร ซึ่งได้กำหนดให้มีการบันทึกแผนรายเดือนให้แล้วเสร็จภายในวันที่ 5 ของเดือน ให้ผู้อนุมัติดำเนินการอนุมัติแผนรายบุคคลภายในวันที่ 10 ของเดือน และให้บันทึกผลการทำงานรายบุคคลรายเดือนให้แล้วเสร็จภายในวันที่ 5 ของเดือนถัดไปนั้น กรมส่งเสริมการเกษตร ได้แจ้งขยายเวลา การทดสอบระบบและให้สามารถบันทึกผลโดยไม่ปิดระบบ จากเดิมในเดือนธันวาคม 2563 ขยายเวลาให้ถึง เดือนมีนาคม 2564 ทั้งนี้ หากบุคลากรท่านใดมีปัญหาในเรื่องของการเข้าใช้งานระบบ ขอให้แจ้งปัญหาและบันทึกหน้าจอเป็นไฟล์รูปภาพหรือบันทึกหน้าจอเป็นไฟล์วิดีโอถึงปัญหาที่เกิดขึ้นเพื่อกลุ่มยุทธศาสตร์และสารสนเทศ จะได้แจ้งประสานงานให้ศูนย์เทคโนโลยีและสารสนเทศ (ศสท.) กรมส่งเสริมการเกษตร ถึงแนวทางการแก้ไขปัญหาต่อไป

**มติที่ประชุม รับทราบ**

**4.5.2 งานทะเบียนเกษตรกร (ทบก.) และงานข้อมูลสารสนเทศ**

(1) ผลการปรับปรุงข้อมูลทะเบียนเกษตรกรผ่านระบบ ทบก. และแอปพลิเคชัน DOAE Farmbook ปี 2564 (ตามสถานที่ขึ้นทะเบียน) วันที่ตัดยอดข้อมูล 27 ธันวาคม 2563

|  |  |  |  |  |  |  |
| --- | --- | --- | --- | --- | --- | --- |
| **ที่** | **อำเภอ** | **ตำบล** | **เป้าหมาย (ครัวเรือน)** | **ผล ทบก.** | **คิดเป็น%** | **คงเหลือ** |
| 1 | เมืองแพร่ | 20 ตำบล | 2,700 | 776 | 28.74 | 1,924 |
| 2 | ร้องกวาง | 11 ตำบล | 1,900 | 918 | 48.32 | 982 |
| 3 | ลอง | 9 ตำบล | 2,400 | 779 | 32.46 | 1,621 |
| 4 | สูงเม่น | 12 ตำบล | 1,800 | 468 | 26.00 | 1,332 |
| 5 | เด่นชัย | 5 ตำบล | 990 | 98 | 9.90 | 892 |
| 6 | สอง | 8 ตำบล | 2,100 | 2,817 | 134.14 | - 717 |
| 7 | วังชิ้น | 7 ตำบล | 2,400 | 1,172 | 48.83 | 1,228 |
| 8 | หนองม่วงไข่ | 6 ตำบล | 800 | 431 | 53.88 | 369 |
| **รวม 78 ตำบล** | | | **15,000** | **6,512** |  | **7,459** |

(2) กรมส่งเสริมการเกษตร แจ้งการปิดระบบบันทึกข้อมูลและผลการตรวจสอบข้อมูลข้าวนาปี ปีการผลิต 2563/64 โดยข้าวที่ปลูกในช่วงวันที่ ๑ พฤษภาคม -๓1 ตุลาคม ๒๕6๓ และข้าวที่ปลูกในช่วงวันที่ ๑ เมษายน - ๓๑ ตุลาคม ๒๕๖๓ กรมส่งเสริมการเกษตรจะดำเนินการปิดระบบบันทึกข้อมูลและระบบบันทึกผลการตรวจสอบข้อมูล ในวันที่ 15 มกราคม 2564

(3) ประกาศสำนักงานเศรษฐกิจการเกษตร เรื่อง กำหนดให้เกษตรกรแจ้งขึ้นทะเบียนและปรับปรุงข้อมูลเกษตรกร พ.ศ. 2563 (แก้ไขเพิ่มเติม) แก้ไขกรอบระยะเวลาการทำนาเกลือสมุทร ปี 2563 จากเดิมกำหนดช่วงเวลาตั้ง “วันที่ 1 พฤศจิกายน 2563 ถึง 30 เมษายน 2564” เปลี่ยนเป็น “วันที่ 31 ตุลาคม 2563 ถึงวันที่ 31 พฤษภาคม 2564 ยกเว้นจังหวัดปัตตานี เป็นวันที่ 1 มกราคม 2563 ถึงวันที่ 31 กรกฎาคม 2563” จึงแจ้งเพื่อทราบ

**มติที่ประชุม รับทราบ**

**4.5.3 งานศูนย์เรียนรู้การเพิ่มประสิทธิภาพการผลิตสินค้าเกษตร (ศพก.)**

กรมส่งเสริมการเกษตร โดยกองวิจัยและพัฒนางานส่งเสริมการเกษตร (กวพ.) แจ้งว่าเนื่องด้วยสถานการณ์การระบาดของโรคติดเชื้อไวรัสโคโรนา 2019 (Covid 19) ระลอกใหม่ กรมส่งเสริมการเกษตร ได้พิจารณาเห็นชอบให้จังหวัดที่มีแผนการจัดงานวันถ่ายทอดเทคโนโลยีเพื่อเริ่มต้นฤดูกาลผลิตใหม่ (Field day) ในช่วงเดือนมกราคม - กุมภาพันธ์ 2564 ชะลอแผนการจัดงานวันถ่ายทอดเทคโนโลยีเพื่อเริ่มต้นฤดูกาลผลิตใหม่ (Field day) ออกไปก่อน เนื่องจากเป็นกิจกรรมที่มีการรวมคนจำนวนมาก แต่หากพื้นที่จังหวัดใดที่ไม่ได้อยู่ใน พื้นที่ควบคุมหรือพื้นที่เผ้าระวังสูงตามประกาศนายกรัฐมนตรี ยังสามารถจัดงานได้อยู่ แต่ให้ขออนุญาตและให้ปฏิบัติตามมาตรการของผู้ว่าราชการจังหวัดนั้น อย่างเคร่งครัด

**มติที่ประชุม รับทราบ** **จังหวัดแพร่ มีแผนการจัดงานครั้งต่อไปในเดือนมีนาคม 2564 ขอให้กลุ่มยุทธศาสตร์และสารสนเทศและอำเภอที่เกี่ยวข้องพิจารณาสถานการณ์อย่างต่อเนื่อง**

**4.6 อำเภอเมืองแพร่** นางพนัชกร จันทร์ทวี รักษาการเกษตรอำเภอเมืองแพร่ แจ้งวาระงาน ดังนี้

(1) สำนักเกษตรอำเภอเมืองแพร่ ได้ดำเนินการเร่งรัดผลการเบิกจ่ายงบประมาณตามงบประมาณกรมส่งเสริมการเกษตร ในรอบเดือนธันวาคม 2563 ได้แก่ การจัดประชุมเครือข่าย ศพก., เวทีอบรมนักเรียนและครูตามโครงการยุวเกษตรกร, การอบรมเกษตรกรตามโครงการส่งเสริมการปลูกข้าวโพดหลังนา, อบรมกลุ่มสถาบันเกษตรกรตามโครงการเสริมสร้างความเข้มแข็งกลุ่มอาชีพเกษตรกร ได้แก่ กลุ่มส่งเสริมอาชีพ กลุ่มแม่บ้านเกษตรกร,จัดงานโครงการคลินิกเกษตรเคลื่อนที่ ครั้งที่ 1, อบรมเกษตรกรโครงการส่งเสริมการแปรรูปวิสาหกิจชุมชน, อบรมเกษตรกรโครงการส่งเสริมการอารักขาพืชและโครงการธุรกิจดินปุ๋ยชุมชน (one stop service)

**มติที่ประชุม รับทราบ**

**4.7 อำเภอสูงเม่น** นายศุภมิตร อินต๊ะ เกษตรอำเภอสูงเม่น แจ้งวาระงาน ดังนี้

(1) สำนักงานเกษตรอำเภอสูงเม่น มีปัญหาการจัดทำเอกสารจัดซื้อจัดจ้างและเอกสารเบิกจ่ายงบประมาณล่าช้า เนื่องจากขาดอัตรากำลังในตำแหน่งเจ้าหน้าที่ธุรการที่ย้ายไปอยู่ฝ่ายบริหารทั่วไปและยังไม่ได้บุคลากรมาทดแทนและขาดบุคลากรตำแหน่งนักวิชาการส่งเสริมการเกษตรชำนาญการพิเศษ ที่ได้รับคำสั่งจังหวัดแพร่ ไปรักษาการเกษตรอำเภอหนองม่วงไข่ ทำให้เหลือเจ้าหน้าที่ส่งเสริมการเกษตรเพียง 6 ราย รับผิดชอบพื้นที่ 12 ตำบล

(2) โครงการยกระดับเกษตรแปลงใหญ่ด้วยเกษตรสมัยใหม่และเชื่อมโยงตลาด ได้ดำเนินการจัดประชุมชี้แจงกลุ่มแปลงใหญ่ที่ได้รับงบโครงการยกระดับฯ ถึงแนวทางในการดำเนินโครงการแล้ว

**มติที่ประชุม รับทราบ**

**4.8 อำเภอร้องกวาง** นายภูเบศ สิริธราพงศ์ เกษตรอำเภอร้องกวาง แจ้งวาระงาน ดังนี้

(1) สถานการณ์น้ำในอ่างเก็บน้ำขนาดเล็กและขนากลางในพื้นที่อำเภอร้องกวาง จากการประเมินสถานการณ์โดยกลุ่มเกษตรกรผู้ใช้น้ำและเจ้าหน้าที่โครงการชลประทานแพร่ ประเมินว่ามีน้ำเพียงพอสำหรับการปลูกพืชฤดูแล้ง ทั้งนี้ได้แจ้งประชาสัมพันธ์ประกาศจังหวัดแพร่ เรื่องแจ้งเตือนเกษตรกรงดปลูกข้าวนาปรังแล้ว

(2) สำนักงานเกษตรอำเภอร้องกวาง ร่วมสร้างการรับรู้ปัญหาหมอกควันไฟป่าและร่วมกับหน่วยงานในท้องที่ให้ความรู้การจัดการเศษวัสดุเพื่อหยุดการเผาในพื้นที่

(3) โครงการ 1 ตำบล 1 กลุ่มเกษตรทฤษฎีใหม่ ที่ได้แจ้งปรับหลักเกณฑ์การเข้าร่วมโครงการฯ ใหม่ คาดว่าจะมีเกษตรกรรายเดิมจากโครงการ 5 ประสาน เกษตรทฤษฎีใหม่ ขอสมัครเพิ่ม 2 ราย

**มติที่ประชุม รับทราบ**

**4.9 อำเภอสอง** นางหนึ่งฤทัย กองนำ เกษตรอำเภอสอง แจ้งวาระงาน ดังนี้

(1) สำนักงานเกษตรอำเภอสอง ได้ทำหนังสือแจ้งเร่งรัดการจดทะเบียนวิสาหกิจชุมชนและ การจดทะเบียนนิติบุคคลแปลงใหญ่ในพื้นที่อำเภอสอง จำนวน 4 แปลง เบื้องต้น มีแปลงใหญ่ประสงค์ขอยกเลิก การขอรับงบประมาณโครงการยกระดับเกษตรแปลงใหญ่ด้วยเกษตรสมัยใหม่และเชื่อมโยงตลาด จำนวน 1 กลุ่ม คือแปลงใหญ่ข้าวโพดเลี้ยงสัตว์ ตำบลหัวเมืองในส่วนอีก 3 แปลงใหญ่ที่เหลือ กำลังปรับปรุงรายชื่อสมาชิก ในระบบสารสนเทศแปลงใหญ่ (Cofarm) ให้เรียบร้อยเพื่อประกอบการขอยื่นจดทะเบียนนิติบุคคลต่อไป

(2) โครงการ 1 ตำบล 1 กลุ่มเกษตรทฤษฎีใหม่ อำเภอสองมีเกษตรกรผ่านการคัดเลือก จำนวน 5 ราย มีการจ้างแรงงาน 2 ราย สำหรับในส่วนของเกษตรกรรายเดิมจากโครงการ 5 ประสาน เกษตรทฤษฎีใหม่ จำนวน 8 ราย กำลังอยู่ในระหว่างการติดตามสอบถามความต้องการเข้าร่วมโครงการฯ ต่อไป

(3) การจัดทำแปลงสาธิตโครงการส่งเสริมการผลิตไม้ผล งบพัฒนาจังหวัดแพร่ ปี 2563 ได้รับแจ้ง จากเกษตรกรที่ได้รับคัดเลือกให้ทำแปลงสาธิตในพื้นที่ ว่ามีผู้รับจ้างทำแปลงสาธิตเข้าไปติดต่อโดยไม่แจ้งล่วงหน้า แก่เจ้าหน้าที่เกษตรอำเภอสอง ดังนั้นขอให้แจ้งเกษตรอำเภอด้วยทุกครั้งในการเข้าพื้นที่ เพื่อให้การติดตามงาน ตรวจรับงานจ้างเป็นไปด้วยความถูกต้องเรียบร้อย

**มติที่ประชุม รับทราบ**

**4.10 อำเภอลอง** นายสำรวย ปัทม์ธรรม เกษตรอำเภอลอง แจ้งวาระงาน ดังนี้

(1) ตามที่กลุ่มยุทธศาสตร์และสารสนเทศ ได้คัดเลือกพื้นที่ตำบลปากกาง ชนิดสินค้า ส้มโอ ในการพัฒนาเป็นพื้นที่ต้นแบบการส่งเสริมการเกษตรแบบบูรณาการ ประจำปี 2564 ทางสำนักงานเกษตร อำเภอลอง จะได้ดำเนินการวิเคราะห์ คน พื้นที่ สินค้า ในพื้นที่ เพื่อประกอบข้อมูลในการบูรณาการงาน/โครงการ/งบประมาณต่างๆ สู่พื้นที่ โดยขอให้เจ้าหน้าที่สำนักงานเกษตรจังหวัดแพร่ทุกกลุ่ม เข้าพื้นที่ไปทำงานขับเคลื่อน ร่วมกันให้เกิดผลสำเร็จต่อไป

**มติที่ประชุม รับทราบ**

**4.11 อำเภอเด่นชัย** นายสำรง สายสุยะ เกษตรอำเภอเด่นชัย แจ้งวาระงาน ดังนี้

(1) สำนักงานเกษตรอำเภอเด่นชัย ได้เข้าร่วมโครงการผู้ว่าพาเข้าวัด ดำเนินการอำเภอเด่นชัย ณ วัดปงป่าหวาย ตำบลปงป่าหวาย

(2) สำนักงานเกษตรอำเภอเด่นชัย ได้ดำเนินการอบรมนักเรียนและครู โรงเรียนบ้านปงป่าหวาย ตำบลปงป่าหวาย ตามโครงการสร้างความเข้มแข็งแก่สถาบันเกษตรกร กิจกรรมพัฒนากลุ่มยุวเกษตรกร

(3) สำนักงานเกษตรอำเภอเด่นชัย ได้ดำเนินการจัดเวทีวิเคราะห์ศักยภพสินค้าตามโครงการส่งเสริมการปลูกพืชตระกูลถั่ว ของกลุ่มผู้ปลูกถั่วเขียว ตำบลปงป่าหวาย เรียบร้อยแล้ว

**มติที่ประชุม รับทราบ**

**4.12 อำเภอวังชิ้น** นายธเนศพล วงศ์เจริญ เกษตรอำเภอวังชิ้น แจ้งวาระงาน ดังนี้

(1) สำนักงานเกษตรอำเภอวังชิ้น ได้จัดงานวันถ่ายทอดเทคโนโลยีเพื่อเริ่มต้นฤดูกาลผลิตใหม่ (Field day) เรียบร้อยแล้ว เมื่อวันที่ 24 ธันวาคม 2564 โดยมีนายวิเชียร อนุสาสนนันท์ รองผู้ว่าราชการ จังหวัดแพร่ เป็นประธานภายในงาน ขอขอบคุณทีมงานสำนักงานเกษตรจังหวัดแพร่และทีมงานเกษตรอำเภอลอง ที่ไปช่วยจัดงาน

(2) งานปรับปรุงสำนักงานอัจฉริยะ (Smart Office) ยังติดปัญหาเรื่องนายช่างที่จะมาคุมงานก่อสร้าง ต้องไปใช้นายช่างจากอำเภอลองมาเป็นผู้คุมงานก่อสร้าง จึงทำให้ส่งเอกสารสัญญา PO ล่าช้ากว่ากำหนด คาดว่าจะลงนามในสัญญาได้ในช่วงต้นเดือนมกราคม จากนั้นผู้รับเหมาจะดำเนินงานให้แล้วเสร็จภายในเดือนเมษายนต่อไป

(3) ในช่วงนี้มีผลผลิตส้มเขียวหวานอำเภอวังชิ้นออกสู่ตลาดจำนวนมาก ในการบริหารจัดการผลผลิตส้มเขียวหวาน ได้จัดงานส่งเสริมประชาสัมพันธ์เชื่อมโยงการตลาดร่วมกับสำนักงานสภาเกษตรกรจังหวัดแพร่และบริษัทไปรษณีย์ไทย รับซื้อผลผลิตส่งทั่วประเทศ ในราคาขายเบอร์ 0 กิโลกรัมละ 25 บาท เป็นที่พอใจของเกษตกรผู้ปลูกส้มเขียวหวานเป็นอย่างมาก

(4) งานส่งเสริมการเกษตรเชิงพื้นที่ ชนิดสินค้าพืชผัก ตำบลสรอย มีการปรับแผนใหม่ ครั้งที่ 1 จากเดิมกำหนดจัดในวันที่ 22 ธันวาคม 2563 เปลี่ยนเป็นวันที่ 7 มกราคม 2564

(5) อัตรากำลังเจ้าหน้าที่สำนักงานเกษตรอำเภอวังชิ้น ยังขาดข้าราชการในตำแหน่งนักวิชาการส่งเสริมการเกษตร 1 อัตรา เจ้าพนักงานธุรการ 1 อัตราและขาดพนักงานราชการ (เจ้าหน้าที่บันทึกข้อมูล) รวม 3 อัตรา

**มติที่ประชุม รับทราบ มอบฝ่ายบริหารหารือกรมส่งเสริมการเกษตรในเรื่องของพนักงานราชการ ที่ยังมีความสับสนในเลขตำแหน่งโดยเร่งด่วน เพื่อไม่ให้กระทบกับภารกิจงานประจำ**

**4.13 อำเภอหนองม่วงไข่** นางสุเมธา คาระโก รักษาการเกษตรอำเภอหนองม่วงไข่ แจ้งวาระงาน ดังนี้

(1) โครงการ 1 ตำบล 1 กลุ่มเกษตรทฤษฎีใหม่ กำลังเร่งประสานเกษตรกรรายเดิมจากโครงการ 5 ประสาน เกษตรทฤษฎีใหม่ ที่สนใจเข้าร่วมโครงการฯ

(2) งานปรับปรุงสำนักงานอัจฉริยะ (Smart Office) ได้ดำเนินการลงนามในสัญญาจัดทำ PO แล้วลงในระบบจัดซื้อจัดจ้างแล้ว ปัจจุบันมีความคืบหน้างานก่อสร้างประมาณร้อยละ 70 คาดว่าจะแล้วเสร็จส่งมอบงานได้ภายในต้นเดือนกุมภาพันธ์

**มติที่ประชุม รับทราบ**

**ระเบียบวาระที่ 5 วาระเพื่อพิจารณา**

**5.1 แผนปฏิบัติงานสำนักงานเกษตรจังหวัดแพร่ ประจำเดือนมกราคม 2564**

**มติที่ประชุม เห็นชอบแผนปฏิบัติงาน**

**ระเบียบวาระที่ 6 วาระงานสหกรณ์ออมทรัพย์กรมส่งเสริมการเกษตร จำกัด**

สหกรณ์ออมทรัพย์กรมส่งเสริมการเกษตร ประชาสัมพันธ์การเลือกตั้ง ประธานคณะกรรมการบริหาร, คณะกรรมการบริหารสหกรณ์ ชุดที่ 50/51 และผู้ตรวจสอบบัญชีสหกรณ์ ประจำปี พ.ศ. 2564 ในวันที่ 8 มกราคม 2564 ตั้งแต่เวลา 05.00 – 17.00 น. ผ่านระบบออนไลน์ โดยรหัสผ่านเข้าเลือกตั้ง จะอยู่ในใบเสร็จรับเงินของสมาชิกเดือนพฤศจิกายนและเดือนธันวาคม 2563 ทั้งนี้ สมาชิกที่เข้าร่วมกิจกรรมการเลือกตั้ง จะได้รับเงินเข้าบัญชีออมทรัพย์ รายละ 300 บาท ภายหลังจากการประชุมสมัยสามัญประจำปี 2564 ในวันที่ 7 กุมภาพันธ์ 2564 ต่อไป

**มติที่ประชุม รับทราบ**

**ระเบียบวาระที่ 7 วาระอื่นๆ**

**- ไม่มีวาระงานอื่นๆ**

**เลิกประชุมเวลา 17.00 น.**

ลงชื่อ ตุลย์ แก่นหอม ผู้จดบันทึกการประชุม

(นายตุลย์ แก่นหอม)

ตำแหน่ง นักวิชาการส่งเสริมการเกษตรชำนาญการ